มหัศจรรย์รักข้ามภพ

มหัศจรรย์รักข้ามภพ () เป็นภาพยนตร์อเมริกันที่สร้างในปี พ.ศ. 2550 อำนวยการสร้างโดยวอลต์ดิสนีย์พิคเจอร์ส และโจเซฟสันเอ็นเตอร์เทนเมนต์ ออกฉายครั้งแรกในเทศกาล  London Film Festival เมื่อวันที่ 20 ตุลาคม พ.ศ. 2550 จากนั้นได้เข้าฉายในสหรัฐอเมริกา วันที่  21 พฤศจิกายน พ.ศ. 2550 และเข้าฉายในประเทศไทย วันที่ 24 มกราคม พ.ศ. 2551 ตัวหนังเป็นการผสมผสานระหว่างแอนิเมชัน 2 มิติ ซึ่งวาดด้วยมือ และภาพยนตร์ที่ใช้คนจริงแสดง โดยมีเนื้อหาหลายส่วนที่ล้อเลียนเทพนิยายคลาสสิกที่ผ่านมาในอดีตของวอลต์ดิสนีย์เอง

มหัศจรรย์รักข้ามภพ ได้รับการเสนอชื่อเข้าชิงรางวัลลูกโลกทองคำ ครั้งที่ 65 ในสาขานักแสดงนำหญิงยอดเยี่ยม ประเภทภาพยนตร์เพลง/ตลก (เอมี่ อดัมส์) และเพลงประกอบยอดเยี่ยม (That's How You Know) แต่ไม่ได้รางวัล อีกทั้งยังได้รับการเสนอชื่อเข้าชิงรางวัลออสการ์ ครั้งที่ 80 ในสาขาเพลงประกอบยอดเยี่ยมถึง 3 เพลง (Happy Working Song, So Close, That's How You Know) แต่ไม่ได้รางวัลเช่นกัน

ภาคต่อภาพยนตร์ มหัศจรรย์รักข้ามภพกับเวทมนตร์อลเวง () ออกฉายทาง ดิสนีย์+ ทั่วโลก วันที่ 18 พฤศจิกายน พ.ศ. 2565 ถือเป็นภาพยนตร์ภาคต่อที่ใช้เวลาห่างจากภาคแรกถึง 15 ปี

เรื่องย่อ

ตัวละคร 
 จีเซลล์ (Giselle) แสดงโดย เอมี่ อดัมส์ (พากย์ไทย: อังคณา พานประทีป) เสียงขับร้องโดย ธีรนัยน์ ณ หนองคาย
ตัวเอกของเรื่อง เป็นหญิงสาวช่างฝันซึ่งมีชีวิตอยู่ในดินแดนอันดาเลเซีย ผู้รอคอย 'เจ้าชายในฝัน' และ 'จุมพิตแห่งรักแท้' อันแสนโรแมนติก จนในวันหนึ่งเธอก็สมหวังเมื่อได้พบกับเจ้าชายเอ็ดเวิร์ด แต่ก่อนที่เธอจะได้แต่งงานกับเจ้าชาย ก็กลับโดน นาริสซา ผลักตกบ่อน้ำจนข้ามภพไปโผล่ที่ใจกลางเมืองแมนฮัตตัน ของมหานครนิวยอร์ก  
ตัวละครจีเซลล์นั้น เป็นการรวมเอาบทบาทของเจ้าหญิงดิสนีย์หลายๆ คน เช่น สโนว์ไวท์ (สโนว์ไวท์กับคนแคระทั้งเจ็ด) ซินเดอเรลล่า (ซินเดอเรลล่า) ออโรร่า (เจ้าหญิงนิทรา) แอเรียล (เจ้าหญิงเงือกน้อย) และ เบลล์ (โฉมงามกับเจ้าชายอสูร) มาไว้ด้วยกัน แต่บุคลิกพื้นฐานของเธอจะมีต้นแบบมาจากสโนว์ไวท์มากที่สุด

 โรเบิร์ต ฟิลิป (Robert Philip) แสดงโดย แพทริก เดมป์ซีย์ (พากย์ไทย: สุเมธ องอาจ)
ทนายหนุ่มพ่อหม้ายลูกติด อาศัยอยู่ในนิวยอร์ก เป็นคนที่จริงจังกับชีวิตอยู่ตลอดเวลา จึงไม่เคยสอนให้ลูกสาวสนใจในเรื่องจินตนาการเพ้อฝัน จนกระทั่งได้มาพบกับจีเซลล์
 เจ้าชายเอ็ดเวิร์ด (Prince Edward) แสดงโดย เจมส์ มาร์สเดน (พากย์ไทย: อภินันท์ ธีระนันทกุล)
เจ้าชายแห่งอันดาเลเซีย เป็นบุตรบุญธรรมของราชินีนาริสซา มีนิสัยเหมือนเด็กที่ยังบริสุทธิ์ ไร้เดียงสา รักสนุกไปวันๆ และค่อนข้างหลงตัวเอง ระหว่างที่กำลังท่องป่า เอ็ดเวิร์ดได้ยินเสียงเพลงของจีเซลล์ เขาจึงขี่ม้าตามหาตัวเธอจนพบ และตกลงแต่งงานกับเธอทันที ทว่าในเช้าวันรุ่งขึ้นซึ่งเป็นวันแต่งงาน เมื่อเอ็ดเวิร์ดรู้ว่าจีเซลล์ตกลงไปในบ่อน้ำ เขาก็รีบกระโดดตามลงไป และไปก่อความวุ่นวายอยู่ในนิวยอร์กพักใหญ่ๆ  
 นาธาเนียล (Nathaniel) แสดงโดย ทิโมธี สปอล (พากย์ไทย: เกรียงศักดิ์ เหรียญทอง)
ข้ารับใช้ของราชินีนาริสซา มีจิตใจที่ภักดีต่อนาริสซาเป็นอย่างมาก
 แนนซี่ เทรเมน (Nancy Tremaine) แสดงโดย อีดินา เมนเซล (พากย์ไทย: จรัสกร ทิพย์ศรี)
แฟนสาวของโรเบิร์ต ที่คบกันมานานถึง 5 ปี แต่ก็ยังไม่มีวี่แววว่าจะแต่งงานกัน มีอาชีพเป็นดีไซน์เนอร์
 ราชินีนาริสซา (Queen Narissa) แสดงโดย ซูซาน ซาแรนดอน (พากย์ไทย: สุมาลี สุธีรธรรม)
ราชินีแห่งอันดาเลเซีย มารดาบุญธรรมของเจ้าชายเอ็ดเวิร์ด เป็นคนจิตใจโหดร้าย เธอไม่ต้องการให้เอ็ดเวิร์ดสมรส เพราะกลัวว่าตนเองจะหลุดจากตำแหน่งราชินี จึงได้หลอกให้จีเซลล์ชะโงกลงไปในบ่อน้ำ และผลักให้เธอตกลงไป จนข้ามภพไปยังโลกแห่งความเป็นจริง (นิวยอร์ก) ที่ทางอันดาเลเซียมีความเชื่อกันว่าเป็นโลกที่มีความสุขน้อยที่สุด
บุคลิกของตัวละครนาริสซา มีต้นแบบมาจากราชินีชั่วร้ายในเรื่องสโนว์ไวท์ มาเลฟิเซนต์ในเจ้าหญิงนิทรา และแม่เลี้ยงใจร้ายในเรื่องซินเดอเรลล่า
 มอร์แกน ฟิลิป (Morgan Philip) แสดงโดย เรเชล โควีย์ (พากย์ไทย: จินดานุช โชคดีภูษิต)
ลูกสาวของโรเบิร์ต อายุ 6 ขวบ
 พิป (Pip) ให้เสียงโดย เจฟ เบนเน็ตต์ (2D แอนิเมชัน) และ เควิน ลีมา (3D แอนิเมชัน) (พากย์ไทย: ???)
กระรอกน้อยผู้เป็นเพื่อนของจีเซลล์ ตอนอยู่ที่อันดาเลเซีย สามารถพูดภาษามนุษย์ได้ แต่เมื่อมาอยู่ที่นิวยอร์ก กลับไม่สามารถพูดได้ จึงต้องพยายามใช้ภาษากาย ทำท่าทางบอกให้เอ็ดเวิร์ดได้รับรู้ว่าจีเซลล์กำลังถูกปองร้าย แต่เอ็ดเวิร์ดกลับไม่ค่อยเข้าใจภาษากายของเขามากนัก

อ้างอิง

แหล่งข้อมูลอื่น 
 เว็บไซต์อย่างเป็นทางการ 
 มหัศจรรย์รักข้ามพบ  ที่ Disney Movie Guide 

 
 
 
 

ภาพยนตร์อเมริกัน
ภาพยนตร์ที่ออกฉายในปี พ.ศ. 2550
ภาพยนตร์เพลง
ภาพยนตร์ภาษาอังกฤษ
ภาพยนตร์โดยวอลท์ดิสนีย์ พิคเจอร์ส
ภาพยนตร์ที่มีฉากในนครนิวยอร์ก
ภาพยนตร์ที่ถ่ายทำในนครนิวยอร์ก